|  |
| --- |
|  |
| PALOISTEN PÄIVÄKODIN VARHAISKASVATUSSUUNNITELMA |
|  |

SISÄLLYSLUETTELO

1. TOIMINTA-AJATUS JA VISIO
2. PÄIVÄKODIN ARVOT
3. KASVATUSKUMPPANUUS
4. ERITYINEN TUKI JA MONIAMMATILLINEN YHTEISTYÖ
5. LAPSI
6. VARHAISKASVATUKSEN PEDAGOGINEN TOTEUTUMINEN
   1. HOIDON, KASVATUKSEN JA OPETUKSEN KOKONAISUUS
   2. LEIKKI
   3. KIELI JA VUOROVAIKUTUS
   4. VARHAISKASVATUSYMPÄRISTÖ
7. SISÄLLÖLLISET ORIENTAATIOT
8. ERI KIELI- JA KULTTUURITAUSTAISET PERHEET
9. VARHAISKASVATUKSEN, ESI- JA PERUSOPETUKSEN JATKUMO
10. ARVIOINTI JA KEHITTÄMINEN
11. TOIMINTA-AJATUS JA VISIO

Tarjoamme perheille laadukasta varhaiskasvatusta arkipäivisin joustavin aukioloajoin. Arvostamme hyvää lapsuutta ja sen ainutkertaisuutta. Tuemme lapsen yksilöllistä kasvua ja kehitystä yhteistyössä vanhempien kanssa.

Tavoitteemme on, että lapsi luottaa itseensä, ajattelee, huolehtii itsestään ja ympäristöstään. Lapselle kehittyy myönteinen minäkuva ja hän arvostaa toisia ihmisiä.

1. PÄIVÄKODIN ARVOT

Hyvä lapsuus

* suvaitsevaisuus
* vuorovaikutteisuus
* fyysinen, psyykkinen ja sosiaalinen turvallisuus
* pedagogisuus

1. KASVATUSKUMPPANUUS

Vanhemmat ovat lastensa ensisijaisia kasvattajia ja lapsensa asiantuntijoita. Yhdistämällä tähän henkilöstön ammatillisen tietotaidon toteutuu kasvatuskumppanuus. Keskusteluja lapsen asioista käydään päivittäin ja lapsen varhaiskasvatussuunnitelmaa (lapsen vasua) tarkistetaan tarpeen mukaan. Luomme yhteiset käytännöt ja sitoudumme niihin.

1. ERITYINEN TUKI JA MONIAMMATILLINEN YHTEISTYÖ

Lapsen tuen tarpeen lähtökohtana on vanhemman tai kasvatushenkilöstön tekemät havainnot tai huoli tai aiemmin todettu tuen tarve (lausunto, diagnoosi). Vanhempien ja yhteistyötahojen kanssa laadimme lapselle yksilöllisen vasun. Toimintaa suunnitellessamme huomioimme lapsen yksilölliset tarpeet niin, että hän voi osallistua kaikkeen oman lapsiryhmänsä toimintaan. Lisäksi hänelle voidaan järjestää yksilöopetusta. Keltolla (kiertävä erityislastentarhanopettaja) on omaa pienryhmätoimintaa molemmissa ryhmissä tiistaisin.

Esiopetuksen tukijärjestelmä koostuu tuen kolmiportaisesta mallista: yleinen tuki, tehostettu tuki sekä erityinen tuki. Esiopetuksessa havaintojen tukena käytetään Eskarin arki –materiaalia.

Moniammatillista yhteistyötä teemme seuraavien tahojen kanssa: kiertävä erityislastentarhanopettaja (kelto), lastenneuvola, perheneuvola sekä lastensuojelu. Lisäksi teemme yhteistyötä sivistystoimen (koulu), kulttuuritoimen, vapaa-aikatoimen, seurakunnan, Savon Ammatti- ja aikuisopiston, Savonia Ammattikorkeakoulun, pelastuslaitoksen ja poliisin kanssa.

1. LAPSI

Lapsi on luonnostaan utelias ja kiinnostunut ympäristöstään. Hän on innokas, leikkivä ja keksivä. Lapsi hankkii tietoa kokemuksen kautta. Leikkiminen, liikkuminen, tutkiminen ja eri taiteen alueisiin liittyvä ilmaiseminen ovat lapselle ominaisia tapoja toimia ja ajatella. Lapselle luonteva toiminta vahvistaa hänen hyvinvointiaan ja käsitystä itsestään sekä lisää hänen osallistumismahdollisuuksiaan. Toimiessaan itselleen mielekkäällä tavalla lapsi myös ilmentää ajatteluaan ja tunteitaan. Lapsen oppiminen tapahtuu vuorovaikutuksessa ympäristönsä kanssa.

1. VARHAISKASVATUKSEN PEDAGOGINEN TOTEUTUMINEN

Hyvä perushoito (monipuolinen ravinto, riittävä lepo ja ulkoilu) on olennainen osa lapsen hyvinvointia. Se on myös perusta oppimiselle ja leikkimiselle. Lapsen hyvinvointiin vaikuttaa paljon päiväkodin ihmissuhteet: luottamus, avoimuus, rehellisyys, lämpö, hellyys. Päiväkodin myönteinen ilmapiiri, yhteiset säännöt edesauttavat lapsen ja koko perheen hyvinvointia.

* 1. HOIDON, KASVATUKSEN JA OPETUKSEN KOKONAISUUS

Varhaiskasvatus toteutuu Paloisten päiväkodissa kokonaisuutena, jossa hoito, kasvatus ja opetus nivoutuvat toisiinsa. Kaikki arjen tilanteet ovat kasvatuksellisia ja opetuksellisia tilanteita (pukeminen, ruokailu, ulkoilu, leikki, aikuisen suunnittelemat ja ohjaamat toiminnot).

* 1. LEIKKI

Leikki on lapsen tapa toimia. Leikissä lapsi luo uutta ja etsii ja löytää ratkaisuja kysymyksiinsä. Leikissä lapsi hahmottaa omaa elämäänsä sekä harjoittelee sosiaalisia suhteita. Leikki auttaa lasta käsittelemään omia tunteitaan. Leikki antaa aikuiselle tietoa lapsen kehityksestä ja elämäntilanteesta. Lapsi leikkii oppimaansa ja sitä, mitä on oppimassa. Lapsi ilmentää leikissä omia kokemuksiaan sekä harjoittelee leikissä niitä elämälleen tärkeitä taitoja, joihin hänellä kulloinkin on valmiudet. Leikin avulla lapsi voi purkaa pois ahdistavia kokemuksiaan. Pidämme huolen, että lapsilla on riittävästi leikkiaikaa päiväkodissa.

* 1. KIELI JA VUOROVAIKUTUS

Kieli on kommunikaation ja vuorovaikutuksen väline. On ensiarvoisen tärkeää, että kaikissa varhaiskasvatuksen hoito-, kasvatus- ja opetustilanteissa käytetään mahdollisimman hyvää ja tarkkaa kieltä sekä myös avataan uusia käsitteitä lapsille. Leikillä ja saduilla on varhaislapsuudessa erityinen merkitys lapsen kielen kehitykselle ja maailmankuvan syntymiselle.

Aikuisen vuorovaikutus kaikkien lasten kanssa on hyväksyvää, myönteistä ja lämmintä sekä lapsen tarpeista lähtevää. Aikuisella on herkkyys ymmärtää lapsen tarpeita ja tunteita ja hän vastaa niihin. Aikuinen kuuntelee lapsia aidosti ja huolehtii siitä, että jokainen lapsi saa myönteistä huomiota päivittäin. Lapset osallistuvat päiväkodin arkitoimintoihin ja työtehtäviin yhdessä aikuisen kanssa.

Lasten keskinäinen vuorovaikutus on oppimisen kannalta merkittävä. Lapsi suvaitsee erilaisia ihmisiä ja noudattaa hyviä käytöstapoja. Lapsi osaa toimia ryhmässä ja hän ottaa toiset huomioon. Lasten yhteiselle toiminnalle annetaan riittävästi aikaa eikä sitä keskeytetä tarpeettomasti. Lapset ratkaisevat keskinäisiä ristiriitoja itsenäisesti ja aikuiset auttavat tarvittaessa.

Päiväkodin aikuisten välinen vuorovaikutus on avointa ja rehellistä. Heillä on yhteinen kasvatusnäkemys ja päämäärä.

* 1. VARHAISKASVATUSYMPÄRISTÖ

Varhaiskasvatusympäristöllä tarkoitetaan fyysisen, psyykkisen ja sosiaalis-emotionaalisen ympäristön muodostamaa kokonaisuutta. Lapsi kasvaa, kehittyy ja oppii jatkuvassa vuorovaikutuksessa ympäristönsä kanssa.

Fyysiseen oppimisympäristöön kuuluvat rakennetut tilat, materiaalit, välineet, ulkoilualueet sekä lähiympäristö. Paloisten päiväkoti on rakennettu vuonna 1973 ja remontoitu viimeksi vuonna 2004. Päiväkodin kuntoa seurataan säännöllisesti. Lasten ja aikuisten kalusteet on uusittu vastaamaan ergonomian vaatimuksia, myös esteettisyystekijät on otettu huomioon. Päiväkoti sijaitsee Pöllösenlahden alueella, jossa luonto on lähellä. Kaupungin keskustan palvelut ovat bussimatkan päässä.

Aikuiset ja lapset huolehtivat toimintaympäristöstä ja ylläpitävät sen siisteyttä.

Materiaalit ovat lasten ulottuvilla, osa välineistä on kaapeissa, joista ne otetaan esille tarvittaessa. Päiväkodin tiloja hyödynnetään hyvin; toimintaa suunnitellaan ja järjestetään niin, että kaikki tilat ovat käytössä. Ympäristöä järjesteltäessä on huomioitava lasten iät, kehitysvaiheet ja kiinnostuksen kohteet ja ympäristöä on arvioitava ja muutettava säännöllisesti.

Päiväkodissa on turvallisuussäännöt sisällä ja ulkona ja ne ovat kaikkien tiedossa ja kaikki noudattavat niitä. Riskejä kartoitetaan ja ennakoidaan säännöllisesti.

Psyykkinen oppimisympäristö on positiivinen ja kannustava. Aikuinen toimii mallina erilaisissa tilanteissa sekä antaa turvalliset rajat ja lapsille mahdollisuuden kehittää omia taitojaan. Aikuinen on myös mallina moraalille, asenteille ja mielipiteille. Lasten kohtelu on tasa-arvoista ja kaikkia huomioidaan ja otetaan toimintaan mukaan. Aikuinen sitoutuu toimintaan ohjaamalla lasta alusta loppuun saakka. Aikuinen tukee lapsen myönteisen minäkuvan muodostumista antamalla positiivista ja rakentavaa palautetta ja on aidosti kiinnostunut lapsesta ja hänen ajatuksistaan. Aikuinen kuuntelee lasta ja suhtautuu positiivisesti lapseen yksilönä. Lapset ja aikuiset saavat olla persoonallisuuksia, aitoja ihmisiä.

Päiväkodin aikuiset eivät puhu omista asioistaan lasten läsnä ollessa. Myös aikuisten keskinäiset mielipide-erot selvitellään lapsiryhmän ulkopuolella. Aikuiset antavat lapselle mallin hyvistä vuorovaikutustaidoista käyttäytyessään päiväkodissa avoimesti, toista kunnioittaen.

Kaverisuhteet ja lapsen ja aikuisen välinen vuorovaikutus muodostavat sosiaalis-emotionaalisen oppimisympäristön, jossa lapsi päivittäin toimii. Lapsi tarvitsee pysyvät ja turvalliset rajat, joiden puitteissa toimia. Paloisten päiväkodin lapsiryhmät ovat isot; siksi toimintamme tapahtuu pääasiassa pienryhmissä. Lapselle annetaan mahdollisuus turvalliseen syliin, luottamukselliseen keskusteluun sekä itsenäiseen ongelmanratkaisuun. Lasta kohdellaan yksilönä ja oikeudenmukaisesti. Tunteiden ilmaiseminen on sallittua. Lapsen senhetkinen kotitilanne otetaan huomioon arjen eri tilanteissa. Aikuiset toimivat sovinnollisesti ja rauhallisesti, kiinnitetään huomiota omaan käyttäytymiseen ja esim. oman äänen voimakkuuteen ja sävyyn. Huumoria käytetään sopivissa tilanteissa. Jokainen vastaa hyvän yhteishengen ja hyvän ilmapiirin luomisesta ja ylläpitämisestä.

1. SISÄLLÖLLISET ORIENTAATIOT

Varhaiskasvatuksen keskeinen sisältö muodostuu seuraavien orientaatioiden kokonaisuudesta:

KIELI

Kieli on ajattelun, ilmaisun ja vuorovaikutuksen väline kaikkien orientaatioiden alueella. Päiväkodissa vuorovaikutustaitoja kehitetään opettamalla kuuntelu- ja keskustelutaitoa sekä rohkaisemalla lasta omien mielipiteiden ilmaisuun. Tärkeää on myös kiinnostuksen herättäminen kieleen. Huomiota kiinnitetään mahdollisimman varhain puheenkehityksen viivästymiin sekä lukemis- ja kirjoitusvaikeuksien ennaltaehkäisyyn tukemalla kielellisen tietoisuuden kehittymistä.

MATEMATIIKKA

Matematiikka on tapa ajatella, hahmottaa ja jäsentää maailmaa. Matematiikka elää lapsen leikeissä. Lapsi rakentelee, vertailee, luokittelee, laskee ja ratkaisee ongelmia. Lapsen luontaista, myönteistä suhtautumista matematiikkaa kohtaan tuetaan ja hän saa kokea matematiikan hauskana, mielenkiintoisena ja haastavana asiana. Lapsi oppii ymmärtämään matemaattisia peruskäsitteitä ja hänen ajattelutaidot kehittyvät.

USKONTO JA KATSOMUSKASVATUS

Kunkin lapsen kasvua tuetaan kodin vakaumuksen suunnassa ja sitä arvostaen. Lapsella on mahdollisuus uskonnollisen ja katsomuksellisen tiedon kartuttamiseen sekä mahdollisuus kehittää valmiuksia kohdata uskontoon liittyviä aiheita (uskontoon liittyvät sisällöt, uskonnolliset juhlat; miten ja miksi niitä vietetään) sekä elämänkatsomukseen liittyviä aiheita (mm. suvaitsevaisuus, hyväntahtoisuus, huolenpito, oma identiteetti). Paloisten päiväkodissa uskontokasvatusta toteutetaan luterilaisen uskonkatsomuksen mukaan.

EETTINEN KASVATUS

Pienten lasten eettinen kasvatus on tärkeä perusta kaikelle kasvatukselle. Eettinen kasvatus sisältyy Paloisten päiväkodin kaikkeen toimintaan ja on kaikille yhteistä. Vuorovaikutuksessa ympäristön sekä muiden ihmisten kanssa kehittyvät moraaliset tunteet esim. oikeudenmukaisuus, tasa-arvo, toisten kunnioitus, vapaus ja itsetunto. Turvallinen ilmapiiri mahdollistaa erilaisten tunteiden (ilo, suru, rakkaus, viha, pelko, rohkeus) käsittelyn luonnollisena osana lapsen elämää. Aikuinen ohjaa lasta yleisesti hyväksyttyjen eettisten päämäärien kuten inhimillisyyden, oikeudenmukaisuuden, yhteisvastuullisuuden ja väkivallattomuuden suuntaan.

Lapsen eettisen kasvatuksen tukemisen tavoitteena on lapsen omien arvostuksien, asennoitumisien ja näkemyksien hahmottaminen, nimeäminen ja käsittely suhteessa muihin ihmisiin ja ympäristöön. Oikean ja väärän, hyvän ja pahan, totuuden ja valheen kysymysten heräämistä tuetaan lapsen omiksi persoonallisuuden piirteiksi.

Kiusaamistilanteisiin puututaan Paloisten päiväkodissa aina välittömästi ja vakavuudella, tulipa tieto lapsen kiusaamisesta lapselta itseltään, toiselta lapselta tai vanhemmalta. Kiusaamista ehkäistään hyvällä valvonnalla ja sillä, että aikuiset havaitsevat herkästi tilanteet, joissa joku ryhmän lapsista kokee tulevansa kiusatuksi. Tavoitteena on nollatoleranssi kiusaamisen suhteen.

TURVATAITOKASVATUS

Paloisten päiväkodin turvataitokasvatuksella vahvistetaan lasten omia voimavaroja ja selviytymiskeinoja, taitoja puolustaa itseään ja pitää huolta rajoistaan kiusaamisen, väkivallan, houkuttelun ja ahdistelun tilanteissa. Lapsia ohjataan varautumaan turvataitoja vaativiin hankaliin tilanteisiin ja tarjotaan keinoja niistä selviytymiseen. Lapsen itseluottamusta vahvistetaan.

YMPÄRISTÖ- JA LUONNONTIETO

Lapsi on luonnostaan utelias ja kiinnostunut kaikesta ympärillään olevasta. Lapsi tutkii ja tekee havaintoja ympäristöstään haistellen, maistellen, kokeillen ja tunnustellen. Myönteisten kokemusten avulla lapsi oppii rakastamaan, kunnioittamaan ja vaalimaan elinympäristöään sekä ymmärtämään oman toimintansa vaikutuksia. Kestävän kehityksen kasvatus on osa ympäristökasvatusta.

LIIKUNTA

Päivittäinen monipuolinen liikunta on välttämätöntä lapsen tasapainoiselle kasvulle, kehitykselle ja terveydelle. Lapsi tarvitsee runsaasti omaehtoista liikuntaa, ja hän nauttii myös ohjatuista liikunnan muodoista. Liikunta kehittää liikehallintaa ja motorisia perustaitoja. Lapsi oppii tiedostamaan itseään suhteessa muihin ja saa myönteisiä osallistumisen kokemuksia. Lapsen fyysisen ja motorisen kehityksen tukeminen edistää lapsen itsetunnon kehitystä sekä fyysistä kuntoa ja itseilmaisua. Päiväkodin päivittäisissä liikuntatilanteissa lapsi saa harjaannusta ja rohkaisua omatoimisuuteen, aloitteellisuuteen ja taitoon toimia yhdessä toisten kanssa. Liikunnassa lapsi oppii myös tilan antamista toiselle, vuoron odottamista, onnistumista ja epäonnistumista.

TERVEYS

Päiväkodissa lasten terveyskasvatus tapahtuu arkipäivän eri tilanteissa. Lasta ohjataan huolehtimaan terveydestään ja päivittäisestä puhtaudestaan. Lasta opastetaan ymmärtämään terveellisten elämäntapojen perusteet ja häntä ohjataan kuuntelemaan omaa kehoaan. Lasta ohjataan liikkumaan turvallisesti lähiympäristössä ja hänen terveellisiä ruokatottumuksia tuetaan. Terveyskasvatuksen tavoitteena on terve ja hyvinvoiva lapsi.

TAIDE JA KULTTUURI

Merkitsevä osa lapsen persoonallisuuden kehitystä tapahtuu eri taidealueisiin liittyvien elämysten, kokemusten ja oppimisen kautta. Kuvia tekemällä, musisoimalla, draamaharjoituksilla, tanssimalla ja liikkumalla harjaannutetaan lapsen luovuutta, mielikuvitusta, itseilmaisua ja ajattelun taitoja.

Lapsi tutustuu ja saa kokemuksia mahdollisimman monesta eri taiteenlajista. Taide herättää lapsessa tunteita, joita lapsi oppii tiedostamaan ja käsittelemään. Omakohtaiset kokemukset ja elämykset eri taiteiden alueilla rohkaisevat lasta kokeilemaan uusia ilmaisualueita.

Aikuinen osoittaa arvostavansa lapsen tuotoksia. Aikuisen on turvattava kiireetön prosessi. Aikuisten ja lasten käsitykset taiteesta saavat olla erilaisia. Lapsen kulttuurisen identiteetin vahvistumista ja hänen ymmärrystään omasta kulttuuriperinnöstään ja kulttuurien monimuotoisuudesta tuetaan päiväkodissa. Lisäksi lasta ohjataan huomaamaan ja arvostamaan esineiden ja ympäristön kauneutta.

8. ERI KIELI- JA KULTTUURITAUSTAISET LAPSET

Eri kieli- ja kulttuuritaustaiselle lapselle laaditaan päiväkodissa vasu yhdessä vanhempien kanssa. Siinä huomioidaan heidän kulttuurinen tausta, äidinkieli sekä uskonnollinen vakaumus ja yksilölliset tarpeet ja mitä ne tarkoittavat Paloisten päiväkodin arjessa ja toiminnassa. Tarvittaessa mukana on kiertävä erityislastentarhanopettaja ja tulkki sekä mahdollisuuksien mukaan myös terveydenhoitaja. Vanhemmille voidaan antaa myös esite suomalaisesta päivähoidosta heidän omalla äidinkielellään.

9. VARHAISKASVATUKSEN, ESI- JA PERUSOPETUKSEN JATKUMO

Varhaiskasvatuksen ja esi- ja alkuopetuksen välinen yhteistyö on tärkeää, jotta lapsen kehityksestä ja oppimisesta muodostuisi toimiva kokonaisuus.

Lapsen varhaiskasvatussuunnitelma laaditaan jokaiselle Paloisten päiväkodissa olevalle lapselle yhteistyössä lapsen vanhempien ja henkilöstön kanssa. Lapsen vasun toteutumista arvioidaan säännöllisesti. Esioppilaiden keskusteluiden loppuvaiheessa on myös lapsi mukana. Asiakaslain mukaan varhaiskasvatussuunnitelma on salassa pidettävä asiakirja, jonka tietoja ei saa luovuttaa ulkopuolisille ilman vanhempien lupaa (esim. opiskelijat).

Varhaiskasvatussuunnitelman avulla seurataan lapsen yksilöllistä kehitystä. Sen avulla siirretään vanhempien luvalla tietoa päivähoidon sisällä sekä esi- ja alkuopetuksen välillä. Vanhemmat ovat tietoisia, mitä tietoa lapsesta siirretään.

10. ARVIOINTI JA KEHITTÄMINEN

Paloisten päiväkodin varhaiskasvatussuunnitelma on varhaiskasvatuksemme työväline. Se on samalla myös meidän laadunhallinnan väline. Iisalmen varhaiskasvatuksen laatukäsikirjaa (2013) käytämme myös toimintamme laadun arvioinnissa ja kehittämisessä. Arviointiin ja kehittämiseen osallistuvat varhaiskasvatuksesta vastaavat henkilöt, lapsen huoltajat ja lapsi itse.

Toimintaa arvioidaan säännöllisesti.